**ВЫХАВАННЕ ПАТРЫЯТЫЗМУ Ў ВУЧНЯЎ**

**І ФАРМІРАВАННЕ НАЦЫЯНАЛЬНАЙ САМАСВЯДОМАСЦІ**

**Ў МОЛАДЗЕВЫМ АСЯРОДДЗІ, НЕЦЯРПІМАСЦІ ДА ПРАЯЎ ЭКСТРЭМІЗМУ, НАЦЫЗМУ І ЎСІХ ФОРМ НАСІЛЛЯ**

*Шчасны Расціслаў Сцяпанавіч, кіраўнік;*

*Тамашэўская Паліна Валер’еўна, вучаніца XI «А» класа*

*Дзяржаўная ўстанова адукацыі “Сярэдняя школа № 1 г. Смаргоні”,*

*Смаргонскі раён, г. Смаргонь, e-mail:* [*sch1-smorgon@mail.grodno.by*](mailto:sch1-smorgon@mail.grodno.by)

*Гэтая работа напісана выпускніцай профільнага педагагічнага класа па актуальнай тэме сучаснаці. Работа з’яўляецца міні-даследаваннем актуальнай на сённяшні дзень тэмы “Выхаванне патрыятызму ў моладзі і фарміраванне нацыянальнай самасвядомасці ў моладзевым асяроддзі, нецярпімасці да праяў экстрэмізму, нацызму і ўсіх форм насілля”.*

*Аўтар работы зрабіў спробу ў сціслай і даступнай форме раскрыць сутнасць паняцця “патрыятызм”, паказаўшы праблему сучаснага грамадства свету, данесці вопыт сваёй навучальнай установы да шырокага кола чытачоў. Вучаніца абапіралася на канкрэтныя факты, раскрыла формы работы з вучнёўскай моладдзю па грамадзянска-патрыятычнаму выхаванню.*

*Аўтар занепакоена некаторымі праявамі скрыўлення памяці, тымі, хто свядома спрабуе адрадзіць сімвалы нацызму і ўсіх форм насілля.*

*Вучаніца паказала накірункі практычнай работы з сучаснай моладзі па фарміраванню грамадзянскасці і дзейснага патрыятызму. Пры гэтым пераадолена тэндэнцыйнасць і аднабаковасць у выбары крыніц. Работа нароўні практычнага вопыту сваёй навучальнай установы з выкарыстаннем матэрыялаў асноўнага Закона – Канстытуцыі Рэспублікі Беларусь, асноў ідэалогіі беларускай дзяржавы.*

*Матэрыялы могуць паслужыць дапамогай настаўнікам у навучальна-выхаваўчым працэсе школ, асабліва ў напрамку фарміравання актыўнай грамадзянскай жыццёвай пазіцыі ў моладзі Рэспублікі Беларусь.*

*Работа складаецца з уводзін, асноўнай часткі, форм практычнай работы, спіска літаратуры і ключавых слоў.*

*Дзейсны патрыятызм, самасвядомасць, Радзіма, Канстытуцыя, інтэрнацыяналізм, дзяржава, законапаслухмянасць.*

О, радзіма, табою напоўнена сэрца да краю,

І заўжды – ці працую, ці пільна на варце стаю, –

Я твой велічны вобраз у думках сваіх уяўляю,

І люблю, як жыццё, я Зямлю маладую тваю.

Пімен Панчанка

Са шчырай удзячнасцю я задумваюся часта над школьнымі гадамі. Якія яны яркія і насычаныя! Менавіта школа і сям’я выхоўваюць нас, рыхтуюць да сталага самастойнага жыцця. З паняццем “патрыятызм” я пазнаёмілася ў школе і цяпер добра разумею, што патрыятызм пачынаецца ад роднага дома бацькоў, роднай мовы, дарогі да школы, паху хлебных палёў. Гэта помнікі старажытнай архітэктуры, малая радзіма і ўся Беларусь.

Я лічу, што патрыётамі не нараджаюцца, а імі становяцца ў працэсе выхавання ў сям’і, у школе, у дзяржаве, у працэсе нашага сталення. У гады станаўлення асобы выхоўваюцца лепшыя духоўна-маральныя якасці, ў тым ліку патрыятызм, фарміруецца асоба сапраўднага грамадзяніна з актыўнай жыццёвай пазіцыяй, якой да ўсяго ёсць справа.

Сёлетні год аб’яўлены Прэзідэнтам нашай дзяржавы А.Р.Лукашэнкам “Годам народнага адзінства”. У рамках года ў нашай школе праходзяць розныя тэматычныя мерапрыемствы, прысвечаныя грамадзянска-патрыятычнаму выхаванню вучнёўскай моладзі, аб’яднанню народа Беларусі на аснове ідэй суверэнітэту і незалежнасці дзяржавы. Цікава ў нас была арганізавана дыялогавая пляцоўка “У адзінстве народа – сіла краіны”, якая праходзіла ў школьным гісторыка-краязнаўчым музеі “Наш гонар”. У гэтай калектыўнай творчай справе ўдзельнічалі не толькі вучні, але і дарослыя: дырэктар школы Дунай Аксана Анатольеўна, намеснікі дырэктара: Карэнка Святлана Мікалаеўна, Маркевіч Ларыса Авініраўна, Аўгусціновіч Вольга Станіславаўна, Старшыня Смаргонскага райвыканкама, дэлегат VI Усебеларускага народнага сходу Кудзянчук Сяргей Уладзіміравіч, заслужаны настаўнік Рэспублікі Беларусь, кандыдат педагагічных навук, выкладчык гісторыі і грамадазнаўства Шчасны Расціслаў Сцяпанавіч.

Мы нароўні з дарослымі абмяркоўвалі актуальныя пытанні патрыятычнага выхавання вучёўскай моладзі ў сучасных умовах. Пытанні для абмеркавання выклікалі вялікую цікавасць ва ўсіх ўдзельнікаў калектыўнай творчай справы. Усе выступоўцы гаварылі шчыра і непрымусова, падкрэсліваючы важнасць дзейснага патрыятызму ў сучасных умовах, робячы вывад, што “У адзінстве народа – сіла краіны”. [6] Старшакласнікі былі моцна заклапочаны і праблемай сённяшніх дзён – спробай некаторых асоб перагледзець вынікі гісторыі Другой сусветнай вайны. Вучні былі занепакоены нецярпімасцю да праяў эксрэмізму, нацызму і ўсіх форм насілля над чалавекам. Вывучаючы гісторыю Беларусі і сусветную гісторыю, мы добра ведаем пра цяжкія старонкі фашысцкага акупацыйнага рэжыму, генацыд, канцэнтрацыйныя лагеры смерці, пра жудасны дзень 22 сакавіка 1943 года, калі 149 чалавек Хатыні былі спалены, з іх – 75 дзяцей. Такі ж лёс напаткаў тысячы беларускіх вёсак, многія з якіх не адноўлены і сёння. Прэзідэнт нашай дзяржавы, выступаючы 23 сакавіка ў час акцыі памяці “Прыйдзі і пакланіся” ў мемарыяльным комплексе “Хатынь”, падкрэсліў: “Мы никогда не простим фашизму за гибель невинных людей». Жывая акцыя Памяці з удзелам беларускага народа гаворыць аб тым, што “Ніхто не забыты, нішто не забыта”. Беларусь памятае аб кожным загінуўшым у вайну. Мы ўмеем захоўваць памяць. Яна ў бронзе помнікаў, мемарыялаў, брацкіх магілах. Памятаць аб загінуўшых – гэта абавязак жывых.

Факты гісторыі напамінаюць нам і аб цяжкіх старонках жыцця беларусаў у час польскага акупацыйнага рэжыму з 18 сакавіка 1921 года па 17 верасня 1939 года, калі нашы заходнія землі сталі аграрна-сыравінным прыдаткам для Польшчы. Беларускія школы зачыняліся, беларуская мова і праваслаўная вера знішчаліся. [3] Больш таго, сёння ёсць у свеце спробы перапісаць гісторыю Вялікай Айчыннай вайны, а былых злачынцаў аб’явіць героямі, што, я лічу, недапушчальна. Таму ў сучасных умовах мы павінны мець цвёрды заслон супраць гераізацыі ваенных злачынстваў, супраць адраджэння фашызму і нацызму, зневажання ўдзельнікаў Вялікай Айчыннай вайны. Для Беларусі гэта недапушчальна. Мы, беларусы, як ніхто іншы, ведаем, што такое фашызм, бо ў гады Вялікай Айчыннай вайны загінуў кожны трэці жыхар, а ў некаторых раёнах і кожны другі. Беларусь ляжала ў руінах. Фашызм – гэта самае жудаснае ў нашай гісторыі, гэта зневажанне гістарычнай памяці. Шкада, што ўсё менш сярод нас застаецца ветэранаў вайны. І як жа дзіка чуць зневажанні ў адрас былых франтавікоў, знішчэне помнікаў або бачыць кадры фільмаў аб гераізацыі фашызма і нацызма.

Нацызму пакланяюцца і сёння нават высокапастаўленыя асобы свету. Насенне фашызму, асабліва калі яно рэгулярна і якасна паліваецца, дае добры ўраджай. Мы бачым у свеце і рост колькасці інцыдэнтаў расісцкага характару, што таксама недапушчальна. Гісторыя напамінае нам і аб тым, што нацысцкая Германія аб’яўляла арыйскую расу найгалоўнейшай і мела на мэце будаўніцтва на вялікай прасторы адной расава-чыстай дзяржавы. І сёння павялічваецца колькасць фашысцкіх рухаў, якія актыўна выкарыстоўваюць сімволіку, імкнуцца не толькі пераацаніць вынікі Другой сусветнай вайны, але і поўнасцю сказіць гісторыю. Мы ніколі не павінны забыцца аб канцэнтрацыйных лагерах смерці Трасцянцы, Азарычах, вязнях Хатыні, Дахау, Трэблінцы, Асвенцыме, Майданеку, аб Халакосце. З нашай свядомасці не павінны сысці чорныя старонкі гісторыі. Усе мы абавязаны забяспечыць поўную бяспеку і абарону сваёй дзяржавы. На вялікі жаль, у XXI стагоддзі асноўнай зброяй нацыстаў стаў Інтэрнет. З яго дапамогай ажыццяўляюцца нават злачынствы, якія прыводзяць да нацыянальнай і расавай нянавісці. Фашызм – гэта калі гавораць, як патрэбна жыць іншым народам, каго любіць, каго ненавідзець, каму – жыць, каму –памерці. Нездарма мудры Эрнест Хемінгуэй сказаў: “Фашизм – это ложь, изрекаемая бандитами”.

Мой прадзед таксама прайшоў дарогамі жудаснай вайны, і сёння мне не хочацца чуць кпінаў у бок ветэранаў. Пачуццё горычы, дасады перапаўняе маю душу і сэрца, разумеючы, што менавіта дзякуючы ветэранам, былым героям Перамогі, мы сёння жывём пад мірным небам Бацькаўшчыны, можам вучыцца, раскрываць свой талент, атрымліваць прафесію.

Мы адчуваем сябе па-сапраўднаму шчаслівымі, рыхтуемся прыўмножыць багацці Беларусі, яе матэрыяльныя і духоўныя каштоўнасці. Разумеем, што для гэтага патрэбна сябе рыхтаваць загадзя: старанна вучыцца, каб атрымаць любімую прафесію, потым добрасумленна працаваць, з пашанай адносіцца да сваёй справы, да людзей і да роднай зямлі. [7]

Добра, што ў сучаснай школе аб гэтым можна гаварыць і абмяркоўваць у рамках інфармацыйна-патрыятычнага праекта “Школа актыўнага грамадзяніна”. Нам, смаргонцам, ёсць чым ганарыцца, што аберагаць, бо мы маем багатую гісторыю і спадчыну: старажытныя муры Крэўскага замка, сярэднявечны Кальвінскі збор XVI стагоддзя ў горадзе Смаргоні, сядзібу паэта-дэмакрата Ф.К. Багушэвіча ў Кушлянах, сядзібна-паркавы ансамбль імя Міхала Клеафаса Агінскага ў Залессі. [4]

На ўроках гісторыі, мы дыхаем даўніной стагоддзяў, а словы настаўніка і старонкі падручніка напаўняюцца асаблівым зместам і сэнсам, таму што разумеем, што цесна звязаны з гісторыяй Бацькаўшчыны, якая адбывалася на Смаргонскай зямлі, і нясем у сабе яе часцінку ў будучыню. [6]

Павага да дзяржавы, яе законаў выхоўваецца ў нашай школе падчас розных школьных акцый, напрыклад, Тыдня прававых ведаў. У яго рамках праводзіцца гульня для вучняў “Зорная гадзіна”, дзе пытанні тычацца і Канстытуцыі Рэспублікі Беларуь, Закона “Аб правах дзіцяці”, Статута школы, гісторыі Смаргонскага краю.

А нядаўна для старшакласнікаў была праведзена цікавая ролевая гульня ”Суд над фашызмам” з “абвінаваўцамі”, “абаронцамі”, “сведкамі” і “пацярпеўшымі”. Мы былі глыбока кранутыя эмацыянальна-трагічнымі момантамі з гісторыі Вялікай Айчыннай вайны. Тут вучні прымянілі веды аб сваіх настаўніках-франтавіках і сваіх родных, веды па іншых прадметах, выказвалі свае меркаванні, рабілі высновы, спрачаліся і прыходзілі да правільнага рашэння.

Кім бы мы не сталі ў будучым, якія б вышыні пасад не займалі, мы заўсёды павінны быць патрыётамі сваёй зямлі, памятаць тых людзей, з якімі жылі, вучыліся, якія далі нам пуцёўку ў самастойнае сталае жыццё, павінны быць сапраўднымі грамадзянамі Беларусі; быць гатовымі адстойваць інтарэсы сваёй краіны. Нават у складаны час мы павінны кіравацца яе інтарэсамі, бо радзіму, як і маці, не выбіраюць. Яна даецца нам з нараджэннем і назаўсёды. Радзіма нам робіць усё. На гэта накіраваны і асноўны Закон нашай дзяржавы – Канстытуцыя Рэспублікі Беларусь – фундамент прававой сістэмы Беларусі. [2] Вось і нядаўна мы адзначалі свята – дзень Канстытуцыі 15 сакавіка. Многія мае землякі атрымалі свой першы дакумент сталасці з рук знакамітых і заслужаных асоб: дэпутатаў, дэлегатаў VI Усебеларускага народнага сходу, як, напрыклад, мой добры сябар Варанішча Дзяніс. Ён атрымаў галоўны дакумент грамадзяніна Рэспублікі Беларусь у незвычайнай абстаноўцы ў Гродзенскай абласной філармоніі ў ходзе Усебеларускай акцыі “Мы – грамадзяне Беларусі”. А другі мой знаёмы, Шчадрын Арсень, атрымаў пашпарт з рук старшыні Савета Рэспублікі Наталлі Качанавай у Мінску.

Я ўпэўнена, што кожны з нас павінен аддаваць даніну памяці і павагі асноўнаму Закону нашай дзяржавы, галоўнаму фактару кансалідацыі грамадства, захавання ў ім згоды, міру і стабільнасці.

Наша Канстытуцыя ўвасабляе ў сабе пераемнасці і набыццё шматвекавога гістарычнага шляху Беларусі, яе адвечнае імкненне быць незалежнай, моцнай дзяржавай з сацыяльна арыентаванай палітыкай, непарушнымі гарантыямі правоў і свабод чалавека. [2] Яна – падмурак для далейшага развіцця нашай дзяржавы. І нават тое, што я рыхтую сябе да прафесіі педагога, упэўнена, што мая запаветная мара збудзецца дзякуючы асноўнаму Закону дзяржавы, па якому дадзена права на адукацыю – артыкул 49. [1] Гэтаму садзейнічае і адукацыйна-выхаваўчы працэс у нашай школе, дзе мяне падрыхтавалі на высокім узроўні па ўсіх прадметах, бо я –перамагала на прадметных алімпіядах па рускай мове і літаратуры, у конкурсах, творчых праектах, выдатніца вучобы, сакратар пярвічнай арганізацыі БРСМ, удзельніца дабрачынных акцый, актыўны член гісторыка-краязнаўчага клуба “Беларусь”, актывістка школьнага музея “Наш гонар” патрыятычнага зместу і рыхтую творчы праект да 70-гадовага юбілею школы “Наша школа – наш гонар”. А ганарыцца нам ёсць кім і чым, бо са сцен школы выйшла шмат знакамітых грамадзян: заслужаны дзеяч мастацтваў Рэспублікі Беларусь, скульптар-манументаліст, лаўрэат прэміі ЛКСМБ Церабун У.В., паэт-песеннік, лаўрэат прэміі ЛКСМБ Някляеў У.П., летчык Хлябовіч Л.У., доктар медыцынскіх навук Андруковіч Ф.Ф., доктар псіхалагічных навук Мрочка У.А., кандыдат філасофскіх навук Александровіч М.А., кандыдат педагагічных навук – Янчуковіч В.В., кандыдат гістарычных навук Залеская Л.Р. [6]

Школа ганарыцца слаўнымі педагогамі, якія падрыхтавалі такіх вучняў. Гэта заслужаныя настаўнікі Беларусі: Малахава Л.П., Бароўскі М.С., Мінкевіч С.П., Шчасны Р.С., а таксама выдатнікі адукацыі: Броўка Р.С, Царык Г.А. і Жыгалоўская Т.А.

У вытокаў грамадзянска-патрыятычнага выхавання нашых школьнікаў стаяць імёны настаўнікаў-франтавікоў: Рамановіча Р.К., Ватаева А.М., Далбешкіна М.Л., Сідаровіча Г.З., Габовіч Л.Р., Максіменка Н.С., Бухліцкага А.З., Навумава В.Р., Яцэвіча Я.М. і Грышко М.С.

Мы захоўваем памяць і пра ўдзельнікаў лакальных войн. У горадзе адна з вуліц носіць імя воіна-інтэрнацыяліста Пятра Балыша, у цэнтры горада ўстаноўлены памятны знак воінам-інтэрнацыялістам Смаргоншчыны, якія загінулі пры выкананні воінскага абавязку Уладзіміру Рычагову, Віктару Саломчанку, Пятру Балышу. [4] Праводзячы акцыю “Памяць”, мы пазнаёміліся з бацькамі Пятра Балыша – Яўгенам Пракопавічам і Зінаідай Іванаўнай, а таксама з аўтарам помніка, былым вучнем нашай школы, заслужаным дзеячам мастацтваў Рэспублікі Беларусь, ганаровым грамадзянінам горада Смаргоні – Церабуном У.В.

Цікавы вопыт у нашай школе па вывучэнню свайго радаводу і знакамітых асоб Смаргоншчыны. Лепшыя работы вучняў не адзін раз перамагалі на школьных і раённых конкурсах юных краязнаўцаў. Ствараючы радавод, мы глыбей даведваемся аб сваіх каранях, сваіх продках і разумеем, што гісторыю Айчыны можна вывучыць не толькі па школьных падручніках, але і па біяграфіях нашых бабуль і дзядуль. Мы з глыбокай павагай запісваем іх біяграфію, успаміны і фотаздымкі.

Папулярнымі ў нашай школе сталі і музейныя ўрокі, а таксама краязнаўчы конкурс “Музей у чамадане”. Матэрыялы экспазіцыі шырока выкарыстоўваюцца на ўроках гісторыі, літаратуры, выхаваўчых і інфармацыйных гадзінах, бо школьны гісторыка-краязнаўчы музей “Наш гонар” – жывая гісторыя Айчыны.

Нельга не назваць і правядзенне ў школе алімпіяды “Патрыёт” у рамках Тыдня гісторыі і грамадазнаўства. У вытокаў яе – імя нашага педагога, заслужанага настаўніка Рэспублікі Беларусь, кандыдата педагагічных навук Шчаснага Р.С. Ён змог прыдаць імпульс спаборніцтва ўдзельнікам алімпіяды і правільны накірунак моладзеваму руху ў нашай школе. Адсюль і пайшоў валанцерскі рух і патрыятычныя акцыі “Ветэран”, “Надзея”. Тут вялікую ролю мае вучнёўскае самакіраванне ў БРПА і БРСМ і іх супрацоўніцтва з грамадскімі аб’яднаннямі і Беларускай Праваслаўнай Царквой, пры актыўным удзеле педагогаў сацыяльна-псіхолага-педагагічнай службы, а вопыт сацыяльнага педагога Вайда С.У. па рабоце з сем’ямі школьнікаў абагульнены на республіканскім ўзроўні.

Усе гэтыя мерапрыемствы дапамагаюць нам выхаваць сапраўднага грамадзяніна Беларусі з актыўнай жыццёвай пазіцыяй, гатовай супрацьстаяць праявам скажэння гісторыі, супраць нацыянальнай, расавай нянавісці, фашызму, супраць гераізацыі ваенных злачынцаў.

Наш свет бясконца багаты. І ўступаючы ў дарослае жыццё, мы становімся ўдзельнікамі грамадзянскіх прававых працэсаў: удзельнічаем у выбарах, грамадскіх ініцыятывах, абмяркоўваем навіны планеты. Намі кіруюць людзі, якіх мы самі выбіраем. Усё гэта накладвае асаблівую адказнасць на кожнага члена грамадства. Для прыняцця правільнага рашэння кожнаму з нас патрэбна навучыцца цвяроза мысліць, разумець матывы сваіх дзеянняў, умець адстойваць свае погляды аб людзях і падзеях, улаўліваць логіку апанентаў, іх праўду ці падман, умець пераканаць суразмоўцаў. Я лічу, што тут многае залежыць ад тваёй уласнай эрудыцыі і агульнага развіцця. [2]

Такім чынам, высокая прававая культура грамадзяніна – галоўная ўмова для правільнага рашэння. Каб валодаць ёю, не абавязкова быць выпускніком універсітэта ці быць кандыдатам навук. Дастаткова імкнуцца стаць усебакова развітай асобай, законапаслухмяным грамадзянінам сваёй дзяржавы. Нездарма кітайскі філосаф Лао Цзы сказаў:” Будьте внимательны к своим мыслям: они начало поступков”.

Мы жывём у вольнай краіне, упэўненыя ў заўтрашнім дні. Будучае Беларусі залежыць ад нас, маладых, а яно пачынаецца сёння. Таму патрэбна спяшацца жыць з упэўненасцю, што “Всем людям хватит места на Земле, как волнам моря и как звёздам неба”, як пісаў дагестанскі паэт Расул Гамзатаў.

Я ганаруся сваёй дзяржавай і ўпэўнена, што яна будзе квітнець і развівацца, дзякуючы і маёй будучай прафесіі педагога, і прысвячу я яе сваёй першай настаўніцы Ірыне Алегаўне Пільсць: “Вы – мой маяк і зорка на небасхіле”.

Спіс выкарыстанай літаратуры

1. Канстытуцыя Рэспублікі Беларусь. Мн.: Нац. цэнтр прававой інф. РБ, 2016. – 63 с.
2. Князеў, С.М. Асновы ідэалогіі беларускай дзяржавы/ С.М.Князеў. – Мн.: Акадэмія кіравання пры Прэзідэнце Рэспублікі Беларусь, 2004. – 490 с.
3. Мясніковіч, М.У. Смаргоншчына: трагедыя, гераізм, памяць/ М.У.Мясніковіч. – Мн.: НАН Беларусі, 2009. – 739 с.
4. Пашкоў, Г.П. Памяць. Смаргонскі раён. Гісторыка-дакументальныя хронікі гарадоў і раёнаў Беларусі/ Г.П.Пашкоў. – Мінск: Бел. энцыклапедыя, 2004. – 634 с.
5. Федарэнка, В. Смаргонь і ваколіцы/ В.Федарэнка. – Брэст: ААТ “Рэкламна-інфарм. агенцтва” “Вячэрні Брэст”, 2014. – 96 с.
6. Шчасны, Р.С. Доўг Памяці/ Р.С.Шчасны// Светлы шлях. – 24.02.2021. – С. 4
7. Шчасны, Р.С. А Грамадзянінам быць абавязаны/Р.С.Шчасны// Светлы шлях. – 13.03.2021. – № 21. – С. 4